Poliisi ei epäile enää rikosta Kotkan koulukiusaamisjutussa, jossa yhdeksäsluokkalainen poika laittoi patterin suuhunsa.

Video: Ole kaveri: 5 tapaa auttaa kiusattua.

Kotkassa opiskeleva yhdeksäsluokkalainen poika väitti äitinsä välityksellä viime viikolla, että joutui poikkeuksellisen rajun koulukiusaamisen kohteeksi. Poika joutui äidin mukaan sairaalahoitoon ja tähystysleikkaukseen, kun hänen suuhunsa oli ajautunut paristoja ja hevoskastanjoita.

Pojan äiti kertoi Iltalehdelle, että oppilasta oli koulukiusattu kolmannelta luokalta lähtien. Äidin käsityksen mukaan kyse oli nytkin kiusaamisesta. Väitteen mukaan poika oli muiden painostuksesta joutunut laittamaan myrkylliset esineet suuhunsa.

- Aina näitä kiusaajia vähän puhutellaan, mutta homma jatkuu ihan samanlaisena, äiti kertoi.

Nainen teki asiasta rikosilmoituksen poliisille. Virkavalta alkoi tutkia juttua pahoinpitelyrikoksena.

Maanantaina Kaakkois-Suomen poliisi tiedotti lyhyesti, että esitutkinta päättyy ja rikosepäilyt raukeavat. Poliisi kuulusteli viikonloppuna poikaa itseään, kahta todistajaa ja epäillyiksi nimettyjä poikia.

- Todistajat ja epäillyiksi ilmoitetut pojat kertoivat yhtenevästi, että poikaa ei millään tavalla pakotettu, painostettu, uhattu tai yllytetty laittamaan paristoa suuhun, vaan hän yhtäkkiä, kenellekään mitään sanomatta laittoi koulun luokassa pariston suuhun, poliisi kertoi maanantaina lähetettyssä tiedotteessa.

Rikosylikonstaapeli Jarmo Rahkola kertoo Iltalehdelle, että alunperin törkeänä pahoinpitelynä tai pahoinpitelynä tutkinnassa olleessa tapauksessa ei epäillä rikosta.

Rikosylikonstaapeli Rahkola kertoo, että tapahtumiin liittyen on puhutettu sekä neljää epäiltyinä kuultua poikaa että patterin suuhunsa laittaneen pojan kahta parasta kaveria, jotka ovat tyttöjä.

- Todistajat ja epäillyt ovat kertoneet yhteneväisesti, että minkäänlaista pakottamista, uhkailua, painostamista tai yllytystä ei ole tapahtunut.

Poliisin saaman tiedon mukaan poika pani patterin suuhunsa luokassa oppitunnilla täysin yllättäen.

- Yllättäen ja mitään kenellekään sanomatta, Rahkonen kuvailee tilannetta.

Poika on toista mieltä tilanteesta.

- Itse hän on edelleen sitä mieltä että on yllytetty, mutta näin ei ole todistajien ja muiden henkilöiden mukaan.

Rahkola mainitsee, että patterin suuhunsa laittanut poika ei maininnut pakottamisesta mitään alustavassa puhuttelussakaan vaan se tuli esiin myöhemmin.

Tarvitsetko patteria?

Patterin suuhun laittoa oli edeltänyt tilanne, että joku luokan pojista oli kysynyt, tarvitseeko poika patteria. Rahkola ei osaa sanoa, miksi luokkakaveri esitti kysymyksen kesken oppitunnin.

- En osaa sanoa siihen, mutta korostan sitä, että asiassa ei ole syytä epäillä rikosta eikä mitään yllyttämistä ole ilmennyt.

Patterin suuhun laittamisen jälkeen poika oli poistunut luokasta. Muut oppilaat olivat alkaneet huutaa hänelle että hän ottaisi patterin pois suusta. Tässä vaiheessa opettaja huomasi tilanteen, joka yllätti hänetkin.

- Opettaja ei nähnyt patterin suuhun laittamista, mutta oli havahtunut, kun pojan luokkakaverit huusivat.

Epäiltyjä ryöpytetty

Väitetty patterin suuhun laiton pakottaminen on poliisin mukaan aiheuttanut kärsimystä epäilyille pojille, koululle ja oppilaiden omaisille.

- Aikamoisen ryöpytyksen kohteeksi he ovat joutuneet, Rahkola sanoo ja kertoo epäiltyjen poikien saaneen kovasanaisia tekstiviestejä.

Yhdeksäsluokkalaisen pojan äiti on kertonut poikansa joutuneen koulukiusatuksi kolmosluokasta asti. Rahkola kertoo, että tapahtumien selvittely jatkuu vielä mahdollisen koulukiusaamisen osalta.